Emissions, temperature and economic growth
Authors: Ρήγας Νικόλαος 
Published: August 2023

Στην παρούσα διδακτορική διατριβή, χρησιμοποιούμε την έννοια της παραγωγικότητας για να εξετάσουμε πώς η κλιματική αλλαγή επηρεάζει την οικονομική ανάπτυξη και την παραγωγικότητα σε τρία διαφορετικά επίπεδα: χώρες, ευρωπαϊκές μεταποιητικές βιομηχανίες και ευρωπαϊκές μεταποιητικές επιχειρήσεις. Επίσης, χρησιμοποιούμε κλιματικά χαρακτηριστικά όπως θερμοκρασία και βροχόπτωση, και εκπομπές διαφορετικών ρύπων για να απεικονίσουμε την κλιματική αλλαγή. Σε αυτή την προσπάθεια, συνδυάζουμε διαφορετικές βάσεις δεδομένων και χτίζουμε τρία ξεχωριστά σύνολα δεδομένων που παρέχουν λεπτομερείς πληροφορίες για τη διεξαγωγή της ανάλυσής μας. Τα ευρήματά μας, σε επίπεδο χώρας, αφορούν ένα σύνολο 115 χωρών για 55 χρόνια και υποδηλώνουν θετική επίδραση των εκπομπών διοξειδίου του άνθρακα και της θερμοκρασίας στην οικονομική ανάπτυξη των χωρών, αλλά όταν ελέγχουμε για τις φτωχές χώρες, τα αποτελέσματα επισημαίνουν ότι οι φτωχές χώρες είναι πιο ευάλωτες σε σύγκριση με αυτές που θεωρούνται πλούσιες. Αυτό είναι απόδειξη ότι η κλιματική αλλαγή θα διευρύνει τιςυπάρχουσες ανισότητες και θα επιφέρει επιπλέον βάρος στις ευάλωτες χώρες. Παρέχουμε επίσης στοιχεία ότι το μερίδιο των ανανεώσιμων πηγών ενέργειας στη συνολική ενέργεια είναι μεγάλης σημασίας για την καταπολέμηση της κλιματικής αλλαγής και η υποκατάσταση των ορυκτών καυσίμων με ανανεώσιμες πηγές ενέργειας θα πρέπει να επιταχυνθεί. Η ανάλυση σε επίπεδο βιομηχανίας, αφορά δεκατρείς μεταποιητικές βιομηχανίες από είκοσι επτά ευρωπαϊκές χώρες για μια περίοδο είκοσι ετών και αντιμετωπίζει τις εκπομπές διοξειδίου του άνθρακα ως ανεπιθύμητο τελικό προϊόν των βιομηχανιών και μέσω της χρήσης ενός τεχνολογικού μετα-ορίου υπολογίζουμε την περιβαλλοντική παραγωγικότητα, καλύπτοντας την υπάρχουσα ετερογένεια μεταξύ των Ευρωπαϊκών μεταποιητικών βιομηχανιών. Διαπιστώνουμε ότι η βιομηχανική περιβαλλοντική παραγωγικότητα έχει μειωθεί, σημειώνοντας μεγάλη πτώση κατά τα χρόνια της κρίσης που θα μπορούσε να εξηγήσει τη μέση πτώση της παραγωγικότητας. Δοκιμάζουμε επίσης την υπόθεση της σύγκλισης ή απόκλισης και τα αποτελέσματα επιβεβαιώνουν την ύπαρξη σύγκλισης μεταξύ των ευρωπαϊκών βιομηχανιών. Ο ρόλος της θερμοκρασίας ελέγχεται ταξινομώντας την Ευρώπη σε κλιματικές ζώνες και τα αποτελέσματα δείχνουν ότι οι δύο ομάδες έχουν πολύ παρόμοια πρότυπα, αλλά οι απώλειες κατά τη διάρκεια της κρίσης είναι μεγαλύτερες για τις χώρες που θεωρούνται θερμότερες. Τέλος, στρέφουμε την προσοχή μας στην ανάλυση σε επίπεδο επιχείρησης προκειμένου να εξαγάγουμε πληροφορίες σχετικά με το πώς διαφορετικές ομάδες εκπομπών επηρεάζουν την περιβαλλοντική παραγωγικότητα των επιχειρήσεων και πώς η τελευταία μπορεί να επηρεαστεί από αλλαγές στους περιβαλλοντικούς κανονισμούς. Τα ευρήματα δείχνουν ότι η αύξηση της περιβαλλοντικής παραγωγικότητας των επιχειρήσεων έχει αυξηθεί σε μικρήκλίμακα κατά την περίοδο της μελέτης, αλλά αυτή η αύξηση αποδίδεται κυρίως στο στοιχείο που υποδηλώνει την καινοτομία. Ρίχνουμε επίσης φως στον αντίκτυπο που έχει ένα ρυθμιστικό σοκ στην παραγωγικότητα και στα στοιχεία της. Εξετάζουμε την «αδύναμη» υπόθεση του Πορτερ και παρέχουμε αποδείξεις ότι ένας καλά σχεδιασμένος και εφαρμοσμένος περιβαλλοντικός κανονισμός δεν εμποδίζει την οικονομική ανάπτυξη, αλλά προάγει την περιβαλλοντική καινοτομία.